state budget recovered 36.3 thousand litas of income tax from 
those persons .END. 


ELTOS ŽINIOS, 1995.09.06 
BALTIJOS PARLAMENTARŲ PAREIŠKIMAS 

Baltijos Asamblėjos Užsienio reikalų ir saugumo komitetas 
konstatuoja, kad "Vakarų politinių sluoksnių požiūriai į Baltijos 
valstybių narystę NATO nepakankamai apibrėžti". Tai teigiama Seimo 
spaudos ir viešųjų ryšių skyriaus išplatintame pareiškime, kurį pasirašė 
antradienį Estijos Haademeeste mieste posėdžiavę šio komiteto nariai. 
Tarp jų yra ir keturi Lietuvos parlamentarai - Vytautas Landsbergis, 
Romualdas Ozolas, Saulius Pečeliūnas bei Ričardas Žurinskas. 

Dokumente sakoma, kad "Vakarai ne kartą pareiškė, jog Rusija 
Baltijos valstybių narystės NATO klausimu neturės veto teisės", tačiau 
pastaruoju metu kalbama, jog reikės atsižvelgti į Rusijos nuomonę. 

NATO ir Rusijos ypatingosios partnerystės sumanymas gali būti 
pakreiptas taip, kad prireiktų šios kaimyninės valstybės pritarimo 
svarstant, ar NATO turėtų atsiverti Baltijos šalims, teigiama dokumente. 
Jame taip pat nurodoma, kad "tai gali reikšti netiesioginę veto teisę". 

Baltijos Asamblėjos Užsienio reikalų ir saugumo komitetas pareiškė 
esąs susirūpinęs dėl tokių galimybių. Tuo pačiu jo nariai įsitikinę ir 
viliasi, kad Baltijos valstybėms "nebus atimta teisė gyventi pagal 
apsisprendimo principą europinio saugumo ir stabilumo sąlygomis". 

ALGIRDAS BRAZAUSKAS IŠVYKSTA | TALINĄ : 

Rugsėjo 7 dienos ryte Algirdas Brazauskas išskrenda į Taliną. Jis 
dalyvaus tradiciniame Estijos, Latvijos ir Lietuvos Prezidentų 
susitikime. 

Susitikime bus aptartas Baltijos valstybių tolesnis bendradarbiavimas 
politikos, ekonomikos bei socialinio gyvenimo srityse, taip pat kai 
kurie aktualūs šioms šalims užsienio politikos klausimai. Numatoma, kad 
Estijos ir Lietuvos užsienio reikalų ministrai pasirašys 
tarpvyriausybinę investicijų skatinimo ir apsaugos sutartį. 

Baltijos šalių vadovai pagal tradiciją susitinka du kartus per 
metus. Paskutinis jų susitikimas įvyko šį pavasarį Jūrmaloje. Dar kitas 
bus surengtas kitų metų pradžioje Vilniuje. 

KONSERVATORIAI REIKALAUJA, KAD ATSISTATYDINTŲ 
KORUMPUOTI VALSTYBĖS PARE I GŪNAI 

"Jeigu šalies Prezidentas nesiims iniciatyvos atstatydinti 
korumpuotus valstybės pareigūnus, Tėvynės Sąjunga šiems asmenims 
artimiausiomis dienomis viešai pateiks konkrečius kaltinimus", spaudos 
konferencijoje trečiadienį sakė Tėvynės sąjungos (Lietuvos 
konservatorių) valdybos pirmininkas Gediminas Vagnorius. 

Jis teigė, jog valstybė tiesiog paralyžiuota korupcijos - priimta 
daugiau kaip 50 korupcinių įstatymų ir Vyriausybės nutarimų, valstybės 
pareigūnai dalyvauja piniginiuose karuose ir valstybės turto grobstyme. 

"Žemės ūkio paramos fondo lėšų skyrimas perdirbimo fabrikų ir 


kombinatų skoloms padengti - tai valstybės pinigų skyrimas Vyriausybės 
verslo partnerių privačioms sąskaitoms apmokėti. Šio fakto pakaktų, kad 
bet kurioje valstybėje Vyriausybė tuoj pat atsistatydintų', - sakė 


G.Vagnorius. 
Pasak jo, Tėvynės sąjunga nusprendė priešintis valdančiosios 


partijos korupcinei politikai ir šiuo metu jau rengiama antikorupcinė 
programa, kurią bus siekiama priimti po Seimo rinkimų. Kaip numatoma 
programoje, bus įkurta speciali teisinė institucija, tirsianti 


teisėtvarkos ir valdžios pareigūnų nusikaltimus, siekiama atšaukti 
korupcinius įstatymus, organizuoti aukščiausių valstybės pareigūnų 
atestaciją, diferencijuoti teisėtvarkos pareigūnų atlyginimus. Pasak 
Gedimino Vagnoriaus, įgyvendinant programą, maždaug trečdaliui pareigūnų 
"teks apleisti valdišką tarnybą, kitam trečdaliui - išmokti sąžiningai 
dirbti". 


